Source: http://scripta.kotus.fi/visk/sisallys.php?p=200
Timestamp: 2020-07-05 09:13:14+00:00

Document:
VISK - § 200 -s : -kse -sanat johdoksina
SISÄLLYS > SANAT > Nominijohdokset > Substantiivijohdokset > Muita substantiivien johdostyyppejä ja muotteja > harja-s, neljänne-s, kylj-ys, kerr-os > § 200 -s : -kse -sanat johdoksina
Johtimen ‑s (: ‑kse-) sisältävistä nominikantaisista substantiiveista usea ilmaisee ainesta, josta johdoksen kantasanan tarkoite koostuu tai valmistetaan (a): esim. aidaksista tehdään aita. Nämä s-johdokset esiintyvät yleensä monikossa. Lisäksi on muita s-johtimisia substantiiveja (b) – sekä adjektiivi veres –, joista useimmat tarkoittavat jotain kantasanan tarkoitteeseen kuuluvaa tai liittyvää. Joukossa on monia oppitekoisia sanoja. Johdin liittyy (heikkoon) vokaalivartaloon.
aidas, harjas, tervas, teräs, turkis
aines, jalas, juures, kasvis, kives, lehdekset, lihas, neuvos, ohjakset, viinakset
Substantiivikantaisia s- (: kse-) johdoksia ovat myös veljekset‑tyyppiset sukulaisen nimitykset (» § 196).
Johtimella ‑s (: ‑kse-) muodostetaan myös käänteisluvun nimityksiä järjestysluvuista, esim. viidenne-s : viidenne-kse- ’(yksi) viidesosa’ (< viides : viidente-). Muodostusmahdollisuus koskee lukusanoja 3–10 ja 100.
Kolmannes väestä on Hämeenkyröstä, neljännes Tampereelta ja loputkin lähikunnista Ylöjärveltä ja Nokialta. (l)
Nominikantaisia Us- (: Ukse-) johdoksia ovat suhteellista paikkaa (» § 188) sekä yksilöä (» § 196) ilmaisevien lisäksi mm. seuraavat:
hännys, kannus, kaulus, kehys, kidukset, kyljys, kymmenys, kynnys, lahjus, latvus, ohjus, sormus, suojus, sylys, tilus, tuohus, varus‑, vastus, yhdys-
Näiden johdosten tarkoitteella on jokin yhteys kantasanan tarkoittamaan asiaan, esim. kuuluvuus- tai kaltaisuussuhde. Lisäksi on verbikantaisia, merkitykseltään toisenlaisia Us-johdoksia (» § 232 – 234).
Johdin ‑Os liittyy enimmäkseen verbikantaan (» § 244), mutta on myös joitakin nominikantaisia Os-substantiiveja kuten hurmos, kerros, lannos, seos.
Huom. Käänteisluvun nimityksen voi vaihtoehtoisesti katsoa muodostettavan johtamattomasta lukusanasta johtimella ‑nnes : ‑nnekse-, esim. viide-nnes < viisi. Tulkintaa, että käänteisluku kuitenkin morfologiselta kannalta johdetaan nimenomaan järjestysluvusta johtimella ‑s : ‑kse-, puoltaa lukusanan kolme a:llinen vartalo molemmissa: kolmanne-s < kolmas.

References: § 200
 § 200
 § 196
 § 188
 § 196
 § 232
 § 244